สตช. มอบของขวัญปีใหม่แก่ประชาชนและข้าราชการตำรวจ ตามนโยบายรัฐบาล 9 โครงการ  เน้นปรับปรุงพัฒนาระบบบริการด้วยการนำเทคโนโลยีมาใช้อำนวยความสะดวกแก่ประชาชนมากขึ้น
พลตำรวจตรี อาชยน ไกรทอง โฆษกสำนักงานตำรวจแห่งชาติ กล่าวถึง "ของขวัญปีใหม่ จากตำรวจไทยสู่ประชาชน พ.ศ.2566" ตามนโยบาย 9 โครงการ ว่า แบ่งเป็นของขวัญมอบให้กับตำรวจ 1 โครงการ คือ โครงการแก้ปัญหาหนี้สินของข้าราชการตำรวจ และ 8 โครงการเพื่อประชาชน คือ โครงการประชาอุ่นใจตำรวจเข้มแข็ง เน้นป้องกันอาชญากรรมให้ประชาชน เช่น การฝากบ้าน 4.0 เพื่อดูแลรักษาความปลอดภัยบ้านและทรัพย์สินของประชาชนที่ไม่มีผู้อยู่อาศัยในช่วงเทศกาล และเพื่อนบ้านเตือนภัย  โครงการชุมชนยั่งยืนเพื่อแก้ไขปัญหายาเสพติด  โครงการเสริมภูมิคุ้มกันป้องกันภัยออนไลน์ ให้ตำรวจทุกสถานีเป็น “ครูวัคซีนไซเบอร์” ประชาสัมพันธ์การหลอกลวงเหยื่อบนโลกออนไลน์  โครงการขับดีปลอดภัยใส่ใจทุกการเดินทาง ให้มีสุภาพบุรุษจราจรดูแลประชาชนอย่างเป็นมิตร อำนวยความสะดวกประชาชนเข้าถึงข้อมูลจราจรต่างผ่านแอพพลิเคชั่นขับดี และเว็บ E-Ticket  โครงการลบประวัติล้างความผิดคืนชีวิตให้ประชาชน โดยลบประวัติที่เข้าเงื่อนไขตามระเบียบฯ และเพิ่มช่องทางการขอตรวจสอบประวัติได้ทางเว็บไซต์  โครงการแทนความห่วงใยห่างไกลโควิด-19 เป็นการให้บริการฉีดวัคซีนป้องกันเชื้อโรคโควิด - 19 ผ่านแอปพลิเคชัน Police Plus  โครงการศูนย์ไกล่เกลี่ยประจำสถานีตำรวจในคดีลหุโทษและคดีความผิดอันยอมความได้ลดปริมาณคดีขึ้นสู่ศาล ประหยัดค่าใช้จ่าย เกิดความสมานฉันท์ขึ้นในสังคม  โครงการยกระดับการบริการประชาชนปรับปรุงพัฒนาการทำงานให้บริการประชาชนด้วยการนำเทคโนโลยีมาใช้ สร้างเครือข่ายออนไลน์กับภาคประชาชนมีส่วนร่วม และระบบร้องเรียน ร้องทุกข์แจ้งเบาะแสต่าง ๆ ผ่านระบบออนไลน์ ซึ่งทั้ง 9 โครงการ เริ่มต้นดำเนินการตั้งแต่วันที่ 22 ธันวาคมที่ผ่านมา และแต่ละโครงการจะต้องดำเนินการต่อเนื่องรวมถึงให้มีการประเมินผลต่อไปด้วยโฆษกสำนักงานตำรวจแห่งชาติ ยังฝากถึงประชาชนที่จะเดินทางช่วงเทศกาลปีใหม่ ว่า ขอให้ตรวจสอบความพร้อมทั้งตัวบุคคล ใบอนุญาติรถต่างๆ ที่จะหมดอายุ และศึกษาเส้นทางเพื่อหลีกเลี่ยงการจราจรติดขัดเพื่อให้เดินทางถึงที่หมายอย่างปลอดภัย